จังหวัดพิจิตร ฝ่ายทหารเตรียมความพร้อมสำหรับลงพื้นที่ปฏิบัติภารกิจตามโครงการไทยนิยม ยั่งยืน
จังหวัดพิจิตร ฝ่ายทหารเตรียมความพร้อมสำหรับลงพื้นที่ปฏิบัติภารกิจตามโครงการไทยนิยม ยั่งยืน
วันนี้ (20 ก.พ. 61) ที่ห้องประชุมท้องถิ่นจังหวัด ชั้น 3 อาคารศาลากลางจังหวัดพิจิตร พันเอกดนัย บัวมา รองเสนาธิการมณฑลทหารบกที่ 36 กล่าวในโอกาสเป็นประธานการประชุมเตรียมความพร้อมให้กำลังพลเพื่อปฏิบัติงานในโครงการ “ไทยนิยม ยั่งยืน” ตามนโยบายของรัฐบาลว่า คณะรัฐมนตรีมีมติให้ดำเนินการขับเคลื่อนยุทธศาสตร์ชาติ แผนพัฒนาเศรษฐกิจและสังคมแห่งชาติ และยุทธศาสตร์การพัฒนาพื้นที่เพื่อเสริมสร้างความมั่นคงของชาติ ไปสู่การปฏิบัติให้เกิดประโยชน์ต่อการพัฒนาคุณภาพชีวิตของประชาชนอย่างเป็นรูปธรรม ภายใต้โครงการ “ไทยนิยม ยั่งยืน” เมื่อวันที่ 16 มกราคม 2561 และได้มอบหมายให้ส่วนราชการ และหน่วยงานที่เกี่ยวข้อง ดำเนินการในส่วนที่เกี่ยวข้องโดยด่วน
พันเอกดนัย บัวมา รองเสนาธิการมณฑลทหารบกที่ 36 กล่าวต่อว่า กองทัพภาคที่ 3 โดยพลโทวิจักขฐ์ สิริบรรสพ แม่ทัพภาคที่ 3 ให้มีการจัดทีมขับเคลื่อนระดับตำบล ลงพื้นที่ทุกตำบล จำนวน 1,562 ตำบล และทุกหมู่บ้าน จำนวน 15,939 หมู่บ้าน ใน 17 จังหวัดภาคเหนือ โดยจะเป็นการลงพื้นที่ เพื่อเข้าไปปรับทุกข์ผูกมิตร ติดตามสภาพปัญหา ค้นหาความต้องการของประชาชน และรายงานผลการลงพื้นที่ปฏิบัติงาน เพื่อนำมาจัดทำโครงการเสนอตามกรอบการพัฒนาคุณภาพชีวิต ขับเคลื่อนการพัฒนา และการแก้ไขปัญหาโดยการมีส่วนร่วมของประชาชน ไปสู่การพัฒนาประเทศ ตาม Road map ที่รัฐบาลกำหนด  เพื่อสนับสนุนภารกิจของรัฐบาล ให้มีความเข้าใจอย่าง ถ่องแท้ ถึงหลักพื้นฐานการทรงงาน ของในหลวงรัชกาลที่ ๙ นั่นคือ “การเข้าใจ เข้าถึง และพัฒนา” ตลอดจนเพื่อนำไปปฏิบัติงานในการลงพื้นที่ ให้ประชาชนได้มีส่วนร่วม ในการช่วยคิด ช่วยพัฒนา และช่วยแก้ไขปัญหาความเป็นอยู่ต่างๆ ที่เดือดร้อน ในทุกมิติ ตรงกับความต้องการที่แท้จริง และมุ่งไปสู่การอยู่ดีกินดี ยกระดับคุณภาพ ชีวิตของประชาชนให้ดีขึ้น ทั้งนี้รองนายกรัฐมนตรีและรัฐมนตรีว่าการกระทรวงกลาโหม ได้สั่งการให้กองทัพสนับสนุนโครงการไทยนิยม ยั่งยืน ของรัฐบาล อย่างเต็มขีดความสามารถ เพื่อให้บรรลุผลอย่างเป็นรูปธรรม